2











PRAVILNIK O PROVEDBI POSTUPAKA JEDNOSTAVE NABAVE ROBE, RADOVA I USLUGA
HRVATSKI CRVENI KRIŽ  GRADSKO DRUŠTVO CRVENOG KRIŽA PAZIN













Klasa: 
Urbroj:
Pazin, ____2026. godine

SADRŽAJ:
I.	OPĆE ODREDBE	3
II.	NAČELA I ANALIZA TRŽIŠTA	4
III.	POSTUPCI JEDNOSTAVNE NABAVE	4
a)	Izravno ugovaranje	5
b)	Poziv odabranim gospodarskim subjektima	5
c)	Javna objava poziva	6
IV.	IZUZEĆA ZA UGOVORE O JAVNOJ NABAVI	7
V.	NADLEŽNOST ZA PROVEDBU POSTUPAKA JEDNOSTAVNE NABAVE	8
VI.	SUKOB INTERESA	8
VII.	PROVEDBA POSTUPKA JEDNOSTAVNE NABAVE	9
VIII.	SKLAPANJE I IZVRŠENJE UGOVORA	11
IX.	PROJEKTNI NATJEČAJ	11
X.	PRAVNA ZAŠTITA	11
XI.	PRIJELAZNE I ZAVRŠNE ODREDBE	13














Na temelju članka 15. stavak 2. Zakona o javnoj nabavi („Narodne novine“ broj 120/16, 114/22 i 48/26), članka 11. Zakona o pravu na pristup informacijama ("Narodne novine" br. 25/13., 85/15., 69/22.), članka 28. Statuta HRVATSKOG CRVENOG KRIŽA GRADSKOG DRUŠTVA CRVENOG KRIŽA PAZIN, Klasa: UP/I-230-02/15-02/1334, Urbroj: 2163-05-04-15-2 od 16. prosinca 2015. godine na prijedlog ravnateljice HRVATSKOG CRVENOG KRIŽA - GRADSKO DRUŠTVO CRVENOG KRIŽA PAZIN, Odbor HRVATSKOG CRVENOG KRIŽA - GRADSKO DRUŠTVO CRVENOG KRIŽA PAZIN na ___sjednici održanoj dana __. kolovoza 2026., donijelo je

PRAVILNIK O PROVEDBI POSTUPAKA JEDNOSTAVE NABAVE ROBE, RADOVA I USLUGA
HRVATSKI CRVENI KRIŽ - GRADSKO DRUŠTVO CRVENOG KRIŽA PAZIN

I. [bookmark: _Toc234965604]OPĆE ODREDBE
Članak 1.
1. Ovim se Pravilnikom o provedbi postupaka jednostavne nabave roba, radova i usluga (u daljnjem tekstu: Pravilnik) uređuju pravila, uvjeti i postupci jednostavne nabave roba, radova i usluga te provedba projektnih natječaja HRVATSKOG CRVENOG KRIŽA - GRADSKO DRUŠTVO CRVENOG KRIŽA PAZIN, Grad Pazin, Prolaz Ernesta Jelušića 2, OIB: 35895756430 (u daljnjem tekstu: Naručitelj). 
2. Pojmovi i izrazi koji se koriste u ovom Pravilniku, a koji imaju rodno značenje, odnose se jednako na muški i ženski rod.
Članak 2.
1. Jednostavna nabava je nabava roba i usluga te projektnih natječaja procijenjene vrijednosti manje od 50.000,00 eura, odnosno nabava radova procijenjene vrijednosti manje od 100.000,00 eura za koju sukladno članku 12. stavku 1. Zakona o javnoj nabavi („Narodne novine", broj 120/16, 114/22, 48/26 – dalje u tekstu: ZJN 2016) ne postoji obveza provedbe postupaka javne nabave. 
2. Procijenjena vrijednost u smislu ovog Pravilnika odnosi se na ukupan iznos jednostavne nabave bez poreza na dodanu vrijednost (PDV-a). 
3. Projektni natječaj je postupak nabave koji omogućava Naručitelju stjecanje, uglavnom u području prostornog planiranja, arhitekture, inženjerstva ili obrade podataka, plana ili projekta koji je odabrao ocjenjivački sud nakon provedenog natjecanja s dodjelom nagrada ili bez dodjele nagrada. 
4. U provedbi postupaka nabave roba, radova i usluga te projektnih natječaja iz stavaka 1. i 3. ovog članka, osim odredbi ovog Pravilnika, primjenjuju se i drugi važeći zakonski i podzakonski propisi te interni akti Naručitelja koji se odnose na pojedini predmet nabave. 
5. U provedbi postupaka jednostavne nabave koristi se mogućnost primjene elektroničkih sredstava komunikacije, kao i korištenje sredstava komunikacije koja nisu elektronička ili kombinacija istih.

II. [bookmark: _Toc234965605]NAČELA I ANALIZA TRŽIŠTA
Članak 3.
1. U primjeni ovog Pravilnika, Naručitelj je u odnosu na sve gospodarske subjekte obvezan poštovati načelo kretanja robe, načelo poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti. 
2. Jednostavna nabava ne smije biti osmišljena s namjerom izbjegavanja primjene ZJN 2016, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
3. Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje proračunskih sredstava.
Članak 4.
1. U svrhu pripreme postupaka jednostavnih nabava Naručitelj može povesti analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koji utječu na uvjete nabave. 
2. Analiza tržišta se može provesti u opsegu koji je razmjeran vrijednosti i složenosti predmeta nabave, u skladu s raspoloživim proračunskim sredstvima i potrebama Naručitelja.
3. Prikupljene informacije ne smiju dovesti do narušavanja tržišnog natjecanja niti do povrede načela zabrane diskriminacije, transparentnosti i jednakog postupanja prema gospodarskim subjektima.

III. [bookmark: _Toc234965606]POSTUPCI JEDNOSTAVNE NABAVE
Članak 5.
1. Postupci jednostavne nabave u smislu ovog Pravilnika jesu: 
a) Izravno ugovaranje
b) Poziv odabranim gospodarskim subjektima
c) Javna objava poziva

a) [bookmark: _Toc234965607]Izravno ugovaranje
Članak 6.
1. Izravno ugovaranje je postupak jednostavne nabave koji se provodi na temelju zaprimljene ponude jednog ili više gospodarskih subjekata prema odabiru Naručitelja.
2. Izravno ugovaranje provodi se za nabavu robe, radova i usluga čija je procijenjena vrijednost manja od 5.000,00 eura. 
3. Izravno ugovaranje može se, u slučajevima kada zbog prirode predmeta nabave ili drugih objektivnih okolnosti nije moguće pribaviti ponudu gospodarskog subjekta, provesti i bez dostavljene ponude, izdavanjem narudžbenice gospodarskom subjektu. 
4. U postupku izravnog ugovaranja u pravilu se koriste elektronička sredstva komunikacije (npr. elektronička pošta) ili drugi primjereni i dokaziv oblik komunikacije.

b) [bookmark: _Toc234965608]Poziv odabranim gospodarskim subjektima
Članak 7.
1. Poziv odabranim gospodarskim subjektima postupak je jednostavne nabave kojim se pozivaju najmanje tri gospodarska subjekta, prema odabiru Naručitelja, na dostavu ponuda sukladno uvjetima i zahtjevima iz dokumentacije o nabavi (u daljnjem tekstu: dokumentacija). 
2. Poziv odabranim gospodarskim subjektima provodi se za nabavu robe i usluga čija je procijenjena vrijednost jednaka ili veća od 5.000,00 eura i jednaka ili manja od 25.000,00 eura, odnosno za nabavu radova čija je procijenjena vrijednost jednaka ili veća od 5.000,00 eura i jednaka ili manja od 45.000,00 eura. 
3. Poziv odabranim gospodarskim subjektima provodi se putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH). 
4. Iznimno od stavka 3. ovog članka, postupak jednostavne nabave robe, radova i usluga čija je procijenjena vrijednost jednaka ili manja od 15.000,00 eura može se provesti slanjem poziva na dostavu ponuda na adrese tri gospodarska subjekta koristeći elektronička sredstva komunikacije (npr. elektronička pošta) ili drugi primjereni i dokaziv oblik komunikacije.
Članak 8.
1. Iznimno od članka 7. ovog Pravilnika, Naručitelj provodi postupak jednostavne nabave slanjem poziva za dostavu ponude jednom gospodarskom subjektu: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva, 
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
2. U slučaju jednostavne nabave iz stavka 1. ovog članka Naručitelj je dužan navesti i obrazložiti razloge za primjenu iznimke iz stavka 1. ovog članka u modulu jednostavne nabave EOJN RH, odnosno u dokumentaciji ukoliko se poziv na dostavu ponuda dostavlja putem elektroničkih sredstava komunikacije. 
3. Odredbe članka 7. stavaka 3. i 4. ovog Pravilnika na odgovarajući način se primjenjuju kod provođenja poziva na dostavu ponude u slučaju iz stavka 1. ovog članka.

c) [bookmark: _Toc234965609]Javna objava poziva
Članak 9.
1. Javna objava poziva je postupak jednostavne nabave koji se provodi putem javne objave poziva za dostavu ponuda u modulu jednostavne nabave EOJN RH. 
2. Javna objava poziva provodi se za nabavu robe i usluga čija je procijenjena vrijednost veća od 25.000,00 eura i manja od 50.000,00 eura, odnosno za nabavu radova čija je procijenjena vrijednost veća od 45.000,00 eura i manja od 100.000,00 eura.
Članak 10.
1. Iznimno od članka 9. ovog Pravilnika, Naručitelj nije obvezan provesti javnu objavu poziva u modulu EOJN RH u slučaju: 
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni 
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe, 
2. ako iz tehničkih razloga predmet nabave može isporučiti samo određeni gospodarski subjekt ili 
3. ako je to nužno radi zaštite isključivih prava, uključujući prava intelektualnog vlasništva, 
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati. 
2. U slučaju iz stavka 1. ovog članka Naručitelj postupak jednostavne nabave provodi u modulu jednostavne nabave EOJN RH gdje je dužan navesti i obrazložiti razloge za primjenu iznimke iz stavka 1. ovog članka.

IV. [bookmark: _Toc234965610]IZUZEĆA ZA UGOVORE O JAVNOJ NABAVI
Članak 11.
1. Ovaj Pravilnik ne primjenjuje se na ugovore o javnoj nabavi za:
a) stjecanje, najam ili zakup zemljišta, postojećih građevina ili druge nepokretne imovine ili prava koja se njih tiču,
b) stjecanje, razvoj, produkciju ili koprodukciju programskog materijala namijenjenog za audiovizualne medijske usluge ili radijske medijske usluge koje sklapaju pružatelji audiovizualnih ili radijskih medijskih usluga,
c) termine pružanja radiotelevizijskog ili programskog emitiranja koji se sklapaju s pružateljima audiovizualnih ili radijskih medijskih usluga,
d) usluge arbitraže i mirenja,
e) usluge pravnog zastupanja stranaka od strane odvjetnika u:
· arbitraži ili mirenju u državi članici, trećoj zemlji ili pred međunarodnom instancijom arbitraže ili mirenja, ili
· postupku pred sudovima, tribunalima ili tijelima javne vlasti u državi članici ili trećoj zemlji ili pred međunarodnim sudovima, tribunalima ili institucijama,
f) usluge pravnog savjetovanja koje odvjetnik pruža tijekom pripreme bilo kojeg od postupaka iz točke 5. ovoga stavka ili ako postoji konkretna naznaka i velika vjerojatnost da će pravna stvar na koju se savjet odnosi postati predmet takvih postupaka,
g) usluge ovjeravanja i potvrđivanja dokumenata koje pružaju javni bilježnici,
h) pravne usluge koje pružaju skrbnici ili imenovani zakonski zastupnici maloljetnika ili druge pravne usluge čije je pružatelje imenovao sud ili tribunal dotične države članice ili su određeni zakonom za izvođenje određenih zadataka pod nadzorom tih sudova,
i) druge pravne usluge koje su povezane, čak i povremeno, s izvršavanjem službenih ovlasti,
j) financijske usluge u vezi s izdavanjem, prodajom, kupnjom ili prijenosom vrijednosnih papira ili drugih financijskih instrumenata u smislu posebnog zakona kojim se uređuje tržište kapitala, usluge središnje banke i operacije koje se provode u okviru Europskog fonda za financijsku stabilnost i Europskog stabilizacijskog mehanizma,
k) zajmove i kredite, bez obzira na to jesu li povezani s izdavanjem, prodajom, kupnjom ili prijenosom vrijednosnih papira ili drugih financijskih instrumenata,
l) ugovore o radu,
m) civilnu obranu, civilnu zaštitu i usluge sprječavanja opasnosti koje pružaju neprofitne organizacije ili udruženja, obuhvaćene CPV oznakama 75250000-3, 75251000-0, 75251100-1, 75251110-4, 75251120-7, 75252000-7, 75222000-8, 98113100-9 i 85143000-3, osim usluga prijevoza pacijenata vozilom hitne pomoći,
n) usluge javnog željezničkog prijevoza putnika ili prijevoza putnika podzemnom željeznicom,
o) usluge koje javni naručitelj ili udruženje javnih naručitelja pružaju na osnovi isključivog prava utemeljenog na zakonu, podzakonskom propisu ili drugom objavljenom aktu uprave koji su u skladu s Ugovorom o funkcioniranju Europske unije,
p) usluge središnjeg tijela za nabavu u vezi s obavljanjem aktivnosti središnje nabave, uključujući i obavljanje pomoćnih aktivnosti nabave,
q) usluge istraživanja i razvoja koje su obuhvaćene CPV oznakama 73000000-2 do 73120000-9, 73300000-5, 73420000-2 i 73430000-5 ako korist od njih nema isključivo naručitelj za svoju uporabu u obavljanju svojih poslova te u cijelosti ne plaća pružanje tih usluga.
2. Za potrebe stavka 1. točaka 2. i 3. ovoga članka pojam »program«, kako je definiran posebnim zakonom kojim se uređuje područje elektroničkih medija, uključuje i radijske programe te materijale za radijske programe, a pojam »programski materijal« ima isto značenje kao i pojam »program«.
V. [bookmark: _Toc234965611]NADLEŽNOST ZA PROVEDBU POSTUPAKA JEDNOSTAVNE NABAVE
Članak 12.
1. Postupke jednostavnih nabava iz ovog Pravilnika pripremaju i provode članovi stručnog povjerenstva za pripremu i provedbu postupka jednostavne nabave (u daljnjem tekstu: stručno povjerenstvo), a kojeg čine imenovani ovlašteni predstavnici Naručitelja.
2. Članovi stručnog povjerenstva za jednostavnu nabavu ne moraju biti zaposlenici Naručitelja.
3. Najmanje jedan član stručnog povjerenstva za jednostavnu nabavu mora posjedovati važeći certifikat u području javne nabave.
4. Prije početka postupka jednostavne nabave, Naručitelj je obvezan internom odlukom imenovati stručno povjerenstvo za jednostavnu nabavu.
VI. [bookmark: _Toc234965612]SUKOB INTERESA
Članak 13.
1. Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima. 
2. Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka. 
3. Članovi stručnog povjerenstva te druge osobe koje su uključene u provedbu ili koje mogu utjecati na odlučivanje Naručitelja u postupku jednostavne nabave dužni su potpisati izjavu o postojanju ili nepostojanju sukoba interesa te je ažurirati bez odgađanja ako nastupe promjene. 
4. Naručitelj je dužan u dokumentaciji za pojedini postupak jednostavne nabave navesti popis gospodarskih subjekata s kojima je predstavnik Naručitelja iz članka 76. stavka 2. ZJN 2016 u sukobu interesa ili navesti da takvi subjekti ne postoje.
VII. [bookmark: _Toc234965613]PROVEDBA POSTUPKA JEDNOSTAVNE NABAVE
Članak 14.
1. Postupak jednostavne nabave koji se provodi kao poziv odabranim gospodarskim subjektima ili javna objava poziva pokreće se slanjem ili objavom poziva na dostavu ponuda. 
2. Dokumentacija u postupku jednostavne nabave iz stavka 1. ovog članka mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude te sve bitne uvjete nabave uključujući uvjete za izvršenje ugovora/okvirnog sporazuma.
Članak 15.
1. Kriteriji za odabir ponuda u postupku jednostavne nabave može biti: 
a) najniža cijena,
b) ekonomski najpovoljnija ponuda.
2. U slučaju ekonomski najpovoljnije ponude Naručitelj će propisati elemente i način vrednovanja istih, uz uvjet da cijena mora biti jedan od elemenata. Ostali kriteriji ne smiju biti diskriminirajući i moraju biti povezani s predmetom nabave.
3. Naručitelj uspoređuje cijene ponuda bez poreza na dodanu vrijednost.
Članak 16.
1. Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave poziva na dostavu ponuda, osim u slučaju žurne nabave.
2. U otvorenom roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom. 
3. Naručitelj je obvezan odgovor, dodatne informacije i objašnjenja dati u primjerenom roku. 
4. Naručitelj nije obvezan dati odgovor, dodatne informacije i objašnjenja ako je zahtjev gospodarskog subjekta zaprimljen najkasnije dva dana prije roka koji je određen kao rok za dostavu ponuda. 
5. Tijekom roka za dostavu ponuda, a najkasnije jedan dan prije roka koji je određen kao rok za dostavu ponuda, Naručitelj može izmijeniti ili dopuniti dokumentaciju. 
6. U slučaju iz stavka 5. ovog članka, Naručitelj je obvezan produžiti rok za podnošenje ponuda za najmanje dva dana. 
7. Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija.
Članak 17.
1. Na otvaranju ponuda sudjeluje najmanje jedan član stručnog povjerenstva imenovan za provedbu postupka jednostavne nabave. 
2. U postupku jednostavne nabave ne provodi se javno otvaranje ponuda, osim ako je drukčije određeno dokumentacijom.
3. Stručno povjerenstvo za provedbu postupka jednostavne nabave provodi pregled i ocjenu pristiglih ponuda, sastavlja zapisnik o otvaranju, zapisnik o pregledu i ocjeni ponuda te prijedlog odluke o odabiru ili odluke o poništenju.
Članak 18.
1. Odluka o odabiru ili odluka o poništenju donosi se u roku koji je određen dokumentacijom. 
2. Uz odluku iz stavka 1. ovog članka, objavljuje se ili dostavlja zapisnik o pregledu i ocjeni ponuda. 
3. Nakon donošenja odluke iz stavka 1. ovog članka Naručitelj ne smije sklopiti ugovor ili okvirni sporazum prije isteka roka mirovanja. 
4. Rok mirovanja iznosi tri dana od dana dostave odluke ponuditeljima.
5. Rok mirovanja ne primjenjuje se:
a) u postupcima jednostavne nabave procijenjene vrijednosti jednake ili manje od 15.000,00 eura,
b) ako je u postupku sudjelovao samo jedan ponuditelj čija je ponuda ujedno odabrana,
c) u slučaju žurne nabave kada bi primjena roka mirovanja ugrozila obavljanje poslova iz djelokruga Naručitelja ili prouzročila značajnu štetu. 
6. Odluka o odabiru odnosno odluka o poništenju postaje izvršna: 
a) istekom roka mirovanja ako prigovor nije izjavljen,
b) danom dostave odluke o odbacivanju ili odbijanju prigovora, 
c) danom dostave odluke o odabiru ili odluke o poništenju postupka jednostavne nabave, ako se rok mirovanja ne primjenjuje.
Članak 19.
1. Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave. 
2. U slučaju da u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.
Članak 20.
1. U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN 2016, ukoliko pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave.
VIII. [bookmark: _Toc234965614]SKLAPANJE I IZVRŠENJE UGOVORA
Članak 21.
1. U postupku jednostavne nabave iz članka 6. ovog Pravilnika izdaje se narudžbenica ili se sklapa ugovor s odabranim ponuditeljem. 
2. U postupcima jednostavne nabave iz članaka 7., 8., 9. i 10. ovog Pravilnika s odabranim ponuditeljem sklapa se ugovor o jednostavnoj nabavi ili okvirni sporazum (u daljnjem tekstu: ugovor o nabavi) u pisanom obliku nakon izvršnosti odluke o odabiru. 
3. Ugovor o nabavi mora biti u skladu s uvjetima određenima u dokumentaciji i odabranom ponudom. 
4. Naručitelj je obvezan kontrolirati izvršenje sklopljenih ugovora o nabavi. 
5. Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN 2016 i odredbi zakona kojim se uređuju obvezni odnosi. 
6. Ukupni iznos ugovora o nabavi bez poreza na dodanu vrijednost, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen kao ni jednak ili veći od vrijednosti pragova za primjenu ZJN 2016.
7. Naručitelj je obvezan voditi registar sklopljenih ugovora o nabavi u EOJN RH. 
8. Na vođenje registra na odgovarajući način se primjenjuju odredbe ZJN 2016.
IX. [bookmark: _Toc234965615]PROJEKTNI NATJEČAJ
Članak 22.
1. Projektni natječaj je posebni režim nabave na čiju provedbu se na odgovarajući način primjenjuju odredbe ZJN 2016 koje se odnose na projektni natječaj kao i odredbe ovoga Pravilnika koje se odnose na postupke jednostavne nabave – poziv odabranim gospodarskim subjektima i javnu objavu poziva.


X. [bookmark: _Toc234965616]PRAVNA ZAŠTITA
Članak 23.
1. Protiv odluke o odabiru ili odluke o poništenju donesene u postupku jednostavne nabave procijenjene vrijednosti veće od 15.000,00 eura nije dopuštena žalba, ali svaki ponuditelj koji je sudjelovao u postupku i koji ima pravni interes za dobivanje ugovora o nabavi ima pravo protiv takve odluke izjaviti prigovor. 
2. Prigovor se podnosi Ravnateljici Naručitelja u pisanom obliku isključivo putem modula jednostavne nabave EOJN RH. 
3. Rok za izjavljivanje prigovora iznosi tri dana od dana dostave odluke o odabiru odnosno odluke o poništenju. 
4. Prigovor mora sadržavati:
a) podatke o ponuditelju,
b) oznaku postupka jednostavne nabave,
c) odluku koja se osporava,
d) razloge osporavanja. 
5. Ako prigovor ne sadrži podatke iz stavka 4. ovoga članka, Naručitelj može pozvati ponuditelja da u primjerenom roku, koji ne može biti kraći od jednog dana, dopuni ili pojasni prigovor. 
6. Ako ponuditelj u ostavljenom roku ne otkloni nedostatke, prigovor će se smatrati neurednim. 
7. Ponuditelj svoj prigovor u odnosu na postupak pregleda i ocjene ponuda i odabira ili poništenja postupka jednostavne nabave, s detaljnim obrazloženjem razloga za prigovor kao i svojim prigovornim zahtjevom, upućuje putem EOJN RH nakon čega stručno povjerenstvo Naručitelja vrši pregled i ocjenu ponuda u primjenjivom dijelu na koji se upućuje prigovorom te u roku ne dužem od osam dana od dana zaprimanja prigovora Ravnateljica Naručitelja donosi Odluku o prigovoru.
8. Povodom prigovora može se odlučiti sljedeće: 
a) obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,
b) odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti, 
c) odbiti prigovor kao neosnovan, 
d) usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.
9. Odluka o prigovoru dostavlja se podnositelju prigovora elektroničkim sredstvima komunikacije putem modula jednostavne nabave EOJN osim ako drugačije nije propisano Pozivom na dostavu ponuda.
10. O prigovoru odlučuje Ravnateljica Naručitelja ili osoba koju ona za to ovlasti odlukom.
11. Podnošenje prigovora odgađa sklapanje ugovora o nabavi do donošenja odluke o prigovoru, osim u slučaju žurne nabave kada bi odgoda mogla prouzročiti ozbiljnu štetu ili ugroziti obavljanje poslova iz djelokruga Naručitelja. 
12. U postupku pravne zaštite ne plaća se naknada za pokretanje postupka.
13. U slučaju da prigovor nije uložen u roku iz stavka 3. ovog članka, Odluka o odabiru ili Odluku o poništenju postaje izvršna istekom navedenog roka, u suprotnom ista postaje izvršna dostavom Odluke o prigovoru odnosno dostavom nove Odluke o odabiru ili Odluke o poništenju.
14. Na Odluku o prigovoru odnosno novu Odluku o odabiru ili Odluke o poništenju nije dopuštena žalba i/ili prigovor. 
15. Postupak odlučivanja o prigovoru iz ovoga članka nije upravni postupak, a odluka Naručitelja nema svojstvo upravnog akta.
Članak 24.
1. Protiv odluke o odabiru ili odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopuštena žalba ni prigovor.
XI. [bookmark: _Toc234965617]PRIJELAZNE I ZAVRŠNE ODREDBE
Članak 25.
1. Postupci jednostavne nabave pokrenuti do stupanja na snagu ovoga Pravilnika dovršit će se prema odredbama Pravilnika o provedbi postupaka jednostavne nabave, KLASA: 230-02/23-01/01. URBROJ: 2163-1-21-01-23-06 od 21. prosinca 2023. godine.
2. Stupanjem na snagu ovog Pravilnika prestaje važiti Pravilnik o provedbi postupaka jednostavne nabave, KLASA: 230-02/23-01/01. URBROJ: 2163-1-21-01-23-06 od 21. prosinca 2023. godine.
3. Ovaj Pravilnik stupa na snagu 1. rujna 2026. godine i objaviti će se na oglasnoj ploči i mrežnim stranicama Naručitelja te će se učiniti dostupnim u EOJN RH.

Predsjednica Odbora
HRVATSKOG CRVENOG KRIŽA  GRADSKO DRUŠTVO CRVENOG KRIŽA PAZIN
___________________________

Ovaj Pravilnik objavljen je na oglasnoj ploči i mrežnim stranicama Naručitelja od dana _____________2026. godine.
Ravnateljica
HRVATSKOG CRVENOG KRIŽA  GRADSKO DRUŠTVO CRVENOG KRIŽA PAZIN
Marijana Krbavac Žulić
 




Obrazloženje uz donošenje 
PRAVILNIKA  O PROVEDBI POSTUPAKA JEDNOSTAVE NABAVE ROBE, RADOVA I USLUGA 

I. PRAVNA OSNOV
Člankom 15. stavak 2. Zakona o javnoj nabavi („Narodne novine“ broj 120/16, 114/22 i 48/26) propisana je obveza Naručitelja da pravila, uvjete i postupke jednostavne nabave utvrdi općim aktom. Člankom 11. Zakona o pravu na pristup informacijama ("Narodne novine" br. 25/13., 85/15., 69/22.), utvrđeno je da su Tijela državne uprave, druga državna tijela, jedinice lokalne i područne (regionalne) samouprave i pravne osobe s javnim ovlastima dužne su provoditi savjetovanje s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenta kad se njima utječe na interese građana i pravnih osoba, u pravilu u trajanju od 30 dana. 
Člankom 28. Statuta HRVATSKOG CRVENOG KRIŽA - GRADSKO DRUŠTVO CRVENOG KRIŽA PAZIN, Klasa:UP/I-230-02/15-02/1334, Urbroj: 2163-05-04-15-2 od 16. prosinca 2015. godine, Odbor kao izvršno tijelo Skupštine rješava i druga pitanja organizacije i rada, te donosi pravilnike i druge akte.

II. OBRAZLOŽENJE
Zakon o javnoj nabavi („Narodne novine“ broj 120/16 i 114/22, u daljnjem tekstu: Zakon o javnoj nabavi) predstavlja opće normativni okvir kojim je uređen sustav javne nabave u Republici Hrvatskoj i kojim se utvrđuju pravila o postupku javne nabave koji provodi javni ili sektorski naručitelj ili drugi subjekt u slučajevima određenim istim Zakonom o javnoj nabavi, radi sklapanja ugovora o javnoj nabavi robe, radova ili usluga, okvirnog sporazuma, provedbe projektnog natječaja te pravna zaštita u tim postupcima. Zakonom o izmjenama i dopunama Zakona o javnoj nabavi („Narodne novine“ broj 48/26, u daljnjem tekstu: Izmjene i dopune Zakona o javnoj nabavi) provedena su dodatna usklađenja s direktivama Europske unije (u daljnjem tekstu: EU) iz područja javne nabave te su, između ostaloga, utvrđena i nova pravila za provedbu postupaka jednostavne nabave. Tako su, radi usklađivanja s pragovima drugih članica EU, povećani pragovi za primjenu Zakona o javnoj nabavi na način da se isti ne primjenjuje na nabavu robe i usluga te provedbu projektnih natječaja procijenjene vrijednosti manje od 50.000,00 eura te za nabavu radova procijenjene vrijednosti manje od 100.000,00 eura. Isto tako, sukladno ciljevima iz Strategije sprječavanja korupcije za razdoblje od 2021. do 2030. godine, Izmjenama i dopunama Zakona o javnoj nabavi određena je obveza provođenja jednostavne nabave putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH) za sve nabave iznad 15.000,00 eura, kao mjera koja doprinosi borbi protiv korupcije te povećava transparentnost jednostavne nabave. Za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupka jednostavne nabave putem javne objave u modulu jednostavne nabave EOJN RH. Također, utvrđena je i obveza da opći akt kojim naručitelj propisuje pravila jednostavne nabave sadržava i odredbe o poštivanju načela javne nabave, o sprječavanju, prepoznavanju i uklanjanju sukoba interesa, odredbe o načinu ostvarivanja pravne zaštite te odredbe o mogućnostima primjene elektroničkih sredstava nabave čija je procijenjena vrijednost nabave jednaka ili manja od 15.000,00 eura.
Izmjene i dopune Zakona o javnoj nabavi stupile su na snagu 16. svibnja 2026. godine, a odredbe istog koje se odnose na opći akt kojim naručitelji moraju urediti pravila jednostavne nabave stupaju na snagu 1. rujna 2026. godine, do kad su naručitelji dužni uskladiti opće akte te planove nabave s odredbama istih.
U ovom prijedlogu novog Pravilnika o provedbi postupaka jednostavne nabave robe, radova i usluga inkorporirani su svi gore navedeni zahtjevi iz Izmjena i dopuna Zakona o javnoj nabavi:
· utvrđena je obveza provedbe postupaka jednostavnih nabava procijenjene vrijednosti veće od 15.000,00 eura putem modula jednostavne nabave EOJN RH,
· za sve nabave roba i usluga čija je procijenjena vrijednost veća od 25.000,00 eura te nabave radova procijenjene vrijednosti veće od 45.000,00 eura utvrđena je obveza provedbe postupaka jednostavnih nabava putem javne objave u modulu jednostavne nabave EOJN RH,
· sadržane su odredbe o poštivanju načela javne nabave, 
· sadržane su odredbe o sprječavanju, prepoznavanju i uklanjanju sukoba interesa,
· sadržane su odredbe o načinu ostvarivanja pravne zaštite za nabave čija je vrijednost veća od 15.000,00 eura, te su 
· sadržane odredbe o mogućnostima primjene elektroničkih sredstava komunikacije za nabave čija je procijenjena vrijednost nabave jednaka ili manja od 15.000,00 eura.


III. IZNOS NOVČANIH SREDSTAVA POTREBNIH ZA PROVEDBU AKTA ČIJE SE DONOŠENJE PREDLAŽE
Za provođenje ovog akta nije potrebno osigurati sredstva u Proračunu Naručitelja.
